31999R1931
L 240/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1931/1999 НА КОМИСИЯТА
от 9 септември 1999 година
за изменение на приложения I, II и III към Регламент (ЕИО) № 2377/90 на Съвета относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход (1), последно изменен с Регламент (ЕО) № 1308/1999 на Комисията (2), и по-специално членове 6 и 8 от него,
(1)
като има предвид, че съгласно Регламент (ЕИО) № 2377/90, постепенно трябва да се определят максимално допустими граници на остатъчни вещества за всички използвани в Общността фармакологично активни субстанции, употребявани във ветеринарномедицински продукти, предназначени за употреба при животни, използвани за храна;
(2)
като има предвид, че максимално допустимите граници на остатъчни вещества могат да се определят, едва когато Комитетът за ветеринарномедицинските продукти прегледа всички данни, свързани с безопасността на остатъците от съответното вещество по отношение на потребителите на храни от животински произход и влиянието на остатъчните вещества върху промишлената преработка на храните;
(3)
като има предвид, че при определянето на максимално допустими граници на остатъчните вещества от ветеринарномедицински продукти в храни от животински произход, е необходимо да се уточнят животинските видове, в които може да се открият остатъчни вещества, допустимите нива остатъчни вещества за всяка от съответните месни животински тъкани, получени от обработеното животно (прицелна тъкан), както и естеството на остатъка, необходимо за контрола на остатъчните вещества (маркерно остатъчно вещество);
(4)
като има предвид, че за контрола на остатъчните вещества, съобразно съответното законодателство на Общността в тази област, трябва да се определят максимално допустими граници на остатъчни вещества главно за прицелните тъкани от черен дроб или бъбреци; като се има предвид, че черният дроб и бъбреците обикновено се отстраняват от кланични трупове, които са предмет на международната търговия, необходимо е да се определят максимално допустими граници на остатъчни вещества и за мускулните или мастните тъкани;
(5)
като има предвид, че в случая на използване на ветеринарномедицинските продукти, предназначени за употреба при птици-носачки, животни в лактационен период или медоносни пчели, следва да се определят максимално допустими граници на остатъчни вещества и за яйцата, млякото или меда;
(6)
като има предвид, че капрофен, емамектин, цефквином, тефлубензурон и апрамицин следва да се включат в приложение I към Регламент (ЕИО) № 2377/90;
(7)
като има предвид, че в приложение II към Регламент (ЕИО) № 2377/90 следва да се включат хистидин, аденозин, неговите 5′-моно, 5′-ди, 5′-трифосфати, глицин, глутамин, глутаминова киселина, аланин, доксапрам, цитидин, неговите 5′-моно, 5′-ди и 5′-трифосфати, цистеин, холин, химотрипсин, аргинин, хиалуронова киселина, карнитин, апрамицин, бромид, калиева сол, азаметифос, аспартанова киселина, аспарагин, цитрулин, пепсин, валин, уридин, неговите 5′-моно, 5′-ди, 5′-трифосфати, тирозин, триптофан, трипсин, тимидин, треонин, липоева киселина (тиоктанова киселина), сулфoгваякол, серин, пролин, гуанозин, неговите 5′-моно, 5′-ди и 5′-трифосфати, фенилаланин, ветрабутинов хидрохлорид, оротова киселина, орнитин и метионин, и лизин, и левцин, и изолевцин, и инозитол, и инозин и неговите 5′-моно, 5′-ди и 5′-трифосфати, и пиперонилов бутоксид;
(8)
като има предвид, че за да се завършат научните изследвания, в приложение III към Регламент (ЕИО) № 2377/90 следва да се включат кумафос, цимиазол и канамицин;
(9)
като има предвид, че е необходимо да се предвиди шейсетдневен период преди влизането в сила на настоящия регламент, за да се позволи на държавите-членки, предвид разпоредбите на настоящия регламент, да приведат в съответствие разрешенията за продажба на съответните ветеринарни лекарствени средства, издавани съгласно Директива 81/851/ЕИО на Съвета (3), последно изменена с Директива 93/40/ЕИО (4);
(10)
като има предвид, че мерките, предвидени в настоящия регламент, са в съответствие със становището на Постоянния комитет за ветеринарномедицинските продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I, II и III към Регламент (ЕИО) № 2377/90 се изменят съгласно приложението към настоящия регламент.
Член 2
Настоящият регламент влиза в сила на шейсетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 септември 1999 година.